KOMISSION KERTOMUS EUROOPAN PARLAMENTILLE JA NEUVOSTOLLE

VUOTTA 2015 KOSKEVA KERTOMUS YHTEISISTÄ SIVIILI-ILMAILUN TURVAAMISTA KOSKEVISTA SÄÄNNÖISTÄ ANNETUN ASETUKSEN (EY) N:o 300/2008 TÄYTÄNTÖÖNPANOSTA

Tämä kertomus kattaa 1. tammikuuta ja 31. joulukuuta 2015 välisen ajanjakson

JOHDANTO

Vuonna 2015 voimaan tuli toimenpiteitä, joiden odotetaan parantavan huomattavasti käsimatkatavaroissa olevien räjähteiden havaitsemisvalmiuksia matkustajien turvatarkastuspisteissä lentoasemilla.

Vuoden loppua leimasivat turvallisuuteen liittyvät kohonneet hälytystasot useissa jäsenvaltioissa, mihin olivat syynä Metrojet-tapaus Siinain yläpuolella ja Pariisin hyökkäykset. Vaikutus eri liikennemuotoihin, myös ilmailuun, oli tuntuva. Tämä riskitilanne toi vahvistuksen komission tekemille toimintapolitiikan valinnoille ja työlle, jota parhaillaan tehdään räjähteiden havaitsemisvalmiuksien parantamiseksi matkustajien turvatarkastuspisteissä ja lentorahdin tarkastuslaitteiston parantamiseksi.

Ilmailun turvaamista koskevan EU:n politiikan tavoitteena on lisäksi varmistaa, että mahdollisimman korkea turvallisuustaso ja muut tärkeät seikat ovat tasapainossa. Tällaisia seikkoja ovat muun muassa matkustusmukavuus, yksityisyys ja henkilötietojen suojan sekä toiminnallisten tekijöiden helpottaminen. Tätä riskiperusteista lähestymistapaa noudatetaan jatkossakin.

Tässä yhteydessä komissio ulotti yhden turvatarkastuksen periaatteen koskemaan Kanadaa ja Montenegroa sekä jatkoi ponnistelujaan, joiden tavoitteena on laatia yhdenmukaistetut kansainväliset säännöt toimimalla yhteistyössä Yhdysvaltojen ja muiden ilmailun turvaamiseen samalla tavalla suhtautuvien kumppaneiden kanssa. Komissio osallistui menestyksekkäästi kaikkiin Kansainvälisen siviili-ilmailujärjestön (ICAO) asiaan liittyviin tapahtumiin ja lentorahtiin liittyviin Maailman tullijärjestön kokouksiin. Tiiviissä yhteistyössä kehitysyhteistyöstä ja naapuruuspolitiikasta vastaavien EU:n yksiköiden kanssa on laadittu ohjelmat valmiuksien kehittämiseksi ilmailun turvaamisen alalla kolmansissa maissa ja ohjelmia on toteutettu vuodesta 2016 alkaen. Avussa keskitytään Afrikan ja Lähi-idän maihin sekä EU:n naapurimaihin ja Keski-Aasian valtioihin. Näitä ohjelmia hallinnoi Euroopan siviili-ilmailukonferenssi (ECAC) komission puolesta.

Ilmailun turvaamiseen liittyvää lainsäädäntöä selkeytetään, yhdenmukaistetaan ja yksinkertaistetaan säännöllisesti parempaa sääntelyä koskevien EU:n tavoitteiden mukaisesti. Ilmailun turvaamisen täytäntöönpanosäädöksiä eli komission asetusta (EU) N:o 185/2010 ja komission päätöstä C(2010)774 oli muutettu lukuisia kertoja niiden tultua voimaan huhtikuussa 2010. Sen vuoksi komissio hyväksyi vuonna 2015 kaksi konsolidoitua ja ajan tasalle saatettua säädöstä eli komission täytäntöönpanoasetuksen (EU) 2015/1998 ja komission täytäntöönpanopäätöksen C(2015)8005, joilla korvattiin mainitut säädökset.

On myös tärkeää todeta, että komissio seurasi ilmailun turvatoimenpiteiden täytäntöönpanoa jäsenvaltiossa EU:n tarkastuksin läheisessä yhteistyössä jäsenvaltioiden kanssa vuoden mittaan. Säännösten noudattamistaso säilyi vakaana, eikä yhtään EU:n lentoasemaa tarvinnut vuonna 2015 sulkea väliaikaisesti EU:n soveltaman yhden turvatarkastuksen järjestelmän ulkopuolelle vakavien puutteiden korjaamiseksi.

ENSIMMÄINEN OSA

Tarkastukset

1.Yleistä

Asetuksessa (EY) N:o 300/2008 edellytetään, että komissio tekee tarkastuksia jäsenvaltioiden ilmailun turvaamisesta vastaavissa hallintoelimissä (”toimivaltaiset viranomaiset”) ja EU:n lentoasemilla. Myös Sveitsi on mukana unionin ohjelmassa. Norjassa ja Islannissa vastaavien määräysten noudattamista koskevat tarkastukset tekee EFTAn valvontaviranomainen. Komissiolla on tarkastusten tekemistä varten yhdeksän kokoaikaista ilmailun turvatarkastajaa. Tarkastustyötä tukemaan jäsenvaltiot, Islanti, Norja ja Sveitsi ovat nimenneet noin 100 kansallista tarkastajaa, jotka komissio sertifioi osallistumaan tekemiinsä tarkastuksiin antamansa koulutuksen kautta. Tämän asiakirjan liitteessä I on taulukko kaikista komission ja EFTAn valvontaviranomaisen tähän mennessä toteuttamista valvontatoimista.

2.Toimivaltaisten kansallisten viranomaisten tarkastaminen

Komissio jatkoi vuonna 2015 toimivaltaisten viranomaisten neljättä tarkastuskierrosta. Tämä kertomus kattaa vuoden 2015 aikana tehtyjen kaikkien tarkastusten tulokset. Toimivaltaisia viranomaisia tarkastettiin yhteensä 11 kyseisen vuoden aikana. Useimmissa jäsenvaltioissa tarkastukset osoittivat tilanteen parantuneen huomattavasti aiempiin tarkastuksiin nähden.

Vuonna 2015 yleisimmät puutteet liittyivät siihen, ettei kansallisia siviili-ilmailun turvaohjelmia vielä ollut saatettu täysin vaatimustenmukaisiksi eikä kansallisten laadunvalvontaohjelmien täytäntöönpano ollut moitteetonta. Kansallisten laadunvalvontaohjelmien ollessa kyseessä jotkin jäsenvaltiot eivät edelleenkään seuranneet riittävällä tavalla ulkomaisten lentoliikenteen harjoittajien ja säänneltyjen yhteisöjen turvallisuusohjelmien riittävyyttä ja täytäntöönpanoa. Lähinnä tämä johtui rajallisista resursseista ja asianomaisten yhteisöjen suuresta määrästä. Useimmat jäsenvaltiot kuitenkin varmistivat, että lentoasemien turvatoimenpiteiden tarkastusten vähimmäistiheyttä noudatetaan täysimääräisesti. Havaitut puutteet myös korjattiin tyydyttävällä tavalla useimmissa vuonna 2015 tarkastetuissa jäsenvaltioissa, ja riittävät täytäntöönpanon valvontakeinot olivat käytössä kaikissa jäsenvaltioissa. Vertaisarviointijärjestelmänsä avustuksella komissio jatkaa läheistä yhteistyötään niiden jäsenvaltioiden kanssa, joilla on vaikeuksia EU:n lainsäädännön mukaisten velvollisuuksiensa täyttämisessä, ratkaisujen löytämiseksi ja näiden jäsenvaltioiden auttamiseksi.

3.Lentoasemien ensitarkastukset

Vuonna 2015 lentoasemien ensitarkastuksia tehtiin 20. Kaikki osatekijät tulivat katetuiksi (vaikkakaan ei jokaisessa tarkastuksessa). Sääntöjenmukaisiksi todettujen ydintoimenpiteiden prosentuaalinen osuus vuonna 2015 oli 80 prosenttia. Luku on suunnilleen sama kuin edellisinä vuosina.